GWM se P-reeks blaf saam met die groot hondeDié artikel is ŉ bitter moeilike een vir my om te skryf – eenvoudig omdat ek vir die GWM P-reeks krediet wil gee waar hy dit verdien, maar ook sy geringe foutjies uitwys. Ek het al dikwels hier geskryf dat Suid-Afrika nie China se skrootwerf is nie. Daarbenewens kan ŉ mens nie nét ŉ ryding vol tierlantyntjies pomp om hom beter te maak nie – die voertuig moet eers onder die vel reg wees. Ek sal hier sê die ontwerp van die GWM P-reeks se buitekant en binneruim is wat die Mercedes-Benz X-klas van die begin af moes gewees het. Die bakkie is regtig mooi, en die binneruim is werklik groot, ruim en gemaklik. Die paneelbord en sitplekke voel stewig en die materiale en bekleedsel is van ŉ puik gehalte. Die GWM P-reeks word aangedryf deur ŉ 2.0-viersilinderturbodiesel wat 120 kW en 400 Nm bied. Die enjin gaan gepaard met ŉ puik ZF 8-spoed-wringkragomsitter- outomatiese ratkas. Dié spesifieke model is 4×4 met laestrek en ŉ ewenaarslot. GWM beweer ŉ 9,4 l/100 km gemiddelde brandstofverbruik, maar ek het tydens my week met die bakkie 8,9 l/100 km gehandhaaf – bitter goed vir dié soort dubbelkajuit. Aan die veiligheidskant bied dié LT-weergawe alles. Daar is ses lugsakke, vastrap- en stabiliteitsbeheer, baanhulp, blindekolwaarskuwing, botsingwaarskuwing, noodremhulp – die lot. Op die pad toer die P-reeks met ŉ billike ritgehalte en in-die-kol padhouvermoë. Laai iets ligs op die bak agter, dan voel hy sommer dadelik rustiger. Is die GWM dan perfek? Nee. Dit is egter die beste Chinese aanbod wat ek al in my lewe teëgekom het. Dié bakkie bied dieselfde as ŉ Ford Ranger Wildtrak en Toyota Hilux Legend, teen R250 000 minder. Já, ŉ mens kan nie nou al sê hoe die betroubaarheid gaan wees nie, én dan is daar die vraag van waardevermindering – iets waarteen die Toyota amper immuun is. Daar is vyf klein goggatjies. Eerstens, die veiligheidstelsels bied baanhulp. Dit is outomaties aan elke keer dat jy die bakkie aansluit. Indien dit aan is, kan jy nie deur jou odometer blaai nie – jy moet eers die baanhulp afskakel. Tweedens is daar alarmpies vir ŉ vale. Indien jy jou rigtingwyser aanskakel en daar is ŉ voertuig in jou blindekol, dan gil hy – saam met die liggie wat skyn om vir jou te wys daar is iemand. As jy te naby aan die kar voor jou in die verkeer kom, dan raak hy ook angstig. Derdens is óf die agterste ewenaar, die dryfas óf die agterste wiele nie lekker nie. Daar is ŉ geringe vibrasie teen 130 km/h op ŉ snelweg – nie wielbalansering of -sporing nie, meer soos ŉ wiellaer-vibrasie. Die ander rede hoekom ek sê dit is die ewenaar: As jy op ŉ afdraand jou voet van die versneller afhaal, dan sing die ewenaar … regtig saggies, maar hy’s daar. Die vierde een is die programmering van die versneller. Dit is heeltemal te sensitief. ŉ Mens kry 100% van die versneller in omtrent 20% van die pedaal … so, rustig wegtrek, word ŉ kuns. Ek dink daar is ŉ klein bietjie turbotraagheid wat die ingenieurs met versnellerkalibrasie wou hokslaan, maar toe juis vererger het. Hulle moes dit maar eerder gelos het. Hier op die platorand is ons gewoond aan ŉ klein bietjie turbotraagheid. Laastens, ŉ klein bekommernis is egter die ietwat lae sleepkapasiteit van 2 250 kg. Al die mededingers kan meer as 3 000 kg sleep. Ek wil die artikel op ŉ hoë noot afsluit, want ek is werklik beïndruk met die GWM. Die klein foefies wat ek hier bó noem, sal hulle vinnig uitstryk. Aan die ander kant het die P-reeks een van die oulikste uitvindsels wat ek al op ŉ bakkie gesien het. Binne-in die klap is ŉ trappie wat kan uitvou sodat ŉ mens grasieus op die bak kan klim sonder om oud en oorgewig te lyk. Die klap het ook twee skokbrekers op. As jy hom dus oopmaak, kan jy hom los en hy val nie met ŉ reuseslag oop nie. Slim. Die kajuit is voorwaar bitter luuks … verhitte sitplekke, digitale instrumente en ŉ lekker groot raakskerm. Alles dra by tot ŉ puik ervaring. Ek’t nooit gedink ek sal hartseer wees om te sien hoe ŉ Chinese voertuig moet teruggaan nie. Hier word nou saam met die groot honde geblaf. Die reeks lyk só: Die reeks word gedek deur ŉ 5 jaar/100 000 km-waarborg en -diensplan. Die kompetisie lyk só: 3 jaar/90 000 km- diensplan 5 jaar/90 000 km- diensplan 5 jaar/90 000 km- diensplan 9-dienste-diensplan 6 jaar/90 000 km- diensplan